Poul Nyrup Rasmussen (S), 1999-11-17:
Det er nogle meget lange spørgsmål, hr. Thulesen Dahl stiller.
Det er lige før, jeg ikke selv kan finde hoved eller hale på dem.
Nu skal jeg fortælle hr. Thulesen Dahl, hvad jeg mener.
Det, jeg mener, er, at det er lykkedes os på næsten 7 år, knap og nap, at få mere end halveret arbejdsløsheden her i landet.
Det er lykkedes os.
Vi har ikke fået arbejdsløsheden halveret, så den er ens for alle grupper, men vi er nået et meget langt stykke. Og der er faktisk over 100.000 her i landet med udenlandsk baggrund, der har fået arbejde.
Det lover godt for, at vi kan komme videre ad den vej.
Hvis de gode viljer er til stede, hvis den konstruktive indsats er til stede, hvis ønsket om ikke at skabe myter eller skabe frygt er til stede, så skal det nok lykkes alt sammen.
Arbejdsministeren stiller gerne op til at besvare spørgsmål her eller der.
Arbejdsmarkedets parter arbejder med, og hr. Thulesen Dahl skal få al den information, som han og kollegaer har brug for og behov for, naturligt her i Folketingssalen.
Jeg har besvaret spørgsmålet: Hvor agter regeringen at finde de arbejdspladser, der skal skaffes?
Det er den samme metode: Man skal kunne sit lands sprog, man skal søge aktivt, eller man skal være i aktivering med rettigheder og pligter, og så skal man have et velfungerende arbejdsliv, erhvervsliv, hvor ledelse og medarbejdere har brug for hinanden og bidrager til samfundets indsats. Der er en cykelhandler og mange andre her i landet, der har en mellemøstlig baggrund.
Der er frugtavlere, der har en bosnisk baggrund.
Der er grønthandlere, der har en tyrkisk baggrund.
Alle bidrager de mennesker til en ekstra indsats i det danske samfund.
Og der er masser, masser af danskere, der ser anderledes på det, heldigvis, end hr. Thulesen Dahl, og som ønsker, at denne her indsats går videre, og som ikke ønsker, at det hele går op i pindehuggeri eller drilleri, som jeg hører, at meget af det her handler om.
Til det første spørgsmål kan jeg sige, at her havde justitsministeren i går rig lejlighed til også at komme ind på de ting - eller rettere, for at være endnu mere præcis: I svaret på spørgsmål nr. S 434 fra medlem af Folketinget, hr. Christian H. Hansen, om vandkanoner.
Svaret gik ud på, at sagen tidligere har været behandlet i Retsudvalget i Folketinget, hvor justitsministeren oplyste, at Rigspolitichefen på daværende tidspunkt - altså i 1997 - var af den opfattelse, at vandkanoner ikke er velegnede og ikke bør anvendes af dansk politi, og justitsministeren har i sit svar i går til hr. Christian Hansen oplyst, at det også i dag er Rigspolitichefens opfattelse.
Til spørgsmålet om de civile agenter: Her kan jeg henvise til justitsministerens svar på et spørgsmål, som hr. Peter Skaarup selv har stillet i oktober i år.
Jeg håber, hr. Peter Skaarup har læst svaret, for det er faktisk afgivet for mindre end en måned siden.
Men hvis hr. Skaarup ikke har læst svaret på sit eget spørgsmål for mindre end en måned siden, skal jeg gerne gentage det.
Svaret er, at man ikke har aktuelle overvejelser om at indføre civile agenter, og regeringen har heller ikke overvejelser om at foreslå indførelse af anonyme vidner.
Hr. Peter Skaarup kender godt vores synspunkt, men jeg skal gerne gentage, at baggrunden herfor er de retssikkerhedsmæssige betænkeligheder, der vil være knyttet hertil.
Vi taler således for alle tre spørgsmåls vedkommende i virkeligheden om spørgsmål, som hr. Peter Skaarup udmærket kender svarene på.
De tjener kun ét eneste formål, så vidt som jeg bedømmer det, og det er, at hr. Peter Skaarup på
Dansk Folkepartis vegne gerne en gang til vil stille de samme spørgsmål og få de samme svar, og det kommer der som bekendt ikke så meget konstruktivt ud af.
Som jeg allerede har sagt til hr. Peter Skaarup, har Rigspolitichefen på justitsministerens foranledning svaret, at det skønner man ikke hører hjemme i Danmark.